Document ID: 32011R0536

KOMMISSIONENS GENNEMFØRELSESFORORDNING (EU) Nr. 536/2011
af 1. juni 2011
om ændring af bilag II til beslutning 2007/777/EF og bilag I til forordning (EF) nr. 798/2008 for så vidt angår oplysningerne om Sydafrika på listen over tredjelande og dele af tredjelande
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (1), særlig artikel 8, indledningen, artikel 8, nr. 1), første afsnit, og artikel 8, nr. 4),
under henvisning til Rådets direktiv 2009/158/EF af 30. november 2009 om dyresundhedsmæssige betingelser for samhandelen inden for Fællesskabet med fjerkræ og rugeæg samt for indførsel heraf fra tredjelande (2), særlig artikel 23, stk. 1, og artikel 24, stk. 2, og
ud fra følgende betragtninger:
(1)
Ved Kommissionens beslutning 2007/777/EF af 29. november 2007 om dyre- og folkesundhedsbetingelser og standardcertifikater for import fra tredjelande af visse kødprodukter og behandlede maver, blærer og tarme til konsum og om ophævelse af beslutning 2005/432/EC (3) fastsættes der bestemmelser om import til samt transit og oplagring i Unionen af sendinger af kødprodukter som defineret i punkt 7.1 i bilag I til Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (4) og sendinger af behandlede maver, blærer og tarme, som defineret i punkt 7.9 i nævnte bilag.
(2)
Beslutning 2007/777/EF omfatter også lister over tredjelande og dele af tredjelande, hvorfra import, transit og oplagring af disse varer er tilladt, folke- og dyresundhedscertifikater samt oplysninger om, hvilken behandling produkterne skal underkastes.
(3)
Der er i del 2 i bilag II til beslutning 2007/777/EF opført en liste over tredjelande eller dele af tredjelande, hvorfra det er tilladt at importere kødprodukter og behandlede maver, blærer og tarme, der underkastes andre behandlinger, som omhandlet i del 4 i det nævnte bilag, til Unionen.
(4)
Sydafrika er angivet i del 2 i bilag II til beslutning 2007/777/EF på listen over tredjelande, hvorfra det er tilladt at importere kødprodukter og behandlede maver, blærer og tarme til konsum hidrørende fra kød af opdrættede strudsefugle, som underkastes en ikke-specifik behandling, for hvilken der ikke er fastsat nogen minimumstemperatur (»behandling A«).
(5)
Der er i del 3 i bilag II til beslutning 2007/777/EF opført en liste over tredjelande eller dele af tredjelande, hvorfra det er tilladt at importere biltong/jerky og pasteuriserede kødprodukter, der underkastes andre behandlinger, som omhandlet i del 4 i det nævnte bilag, til Unionen.
(6)
Sydafrika er angivet i del 3 i bilag II til beslutning 2007/777/EF på listen over tredjelande, hvorfra det er tilladt at importere biltong/jerky, der består af eller indeholder kød af fjerkræ, opdrættet fjervildt, strudsefugle og vildtlevende fuglevildt, som underkastes en særlig behandling (»behandling E«), til Unionen.
(7)
Ved Kommissionens forordning (EF) nr. 798/2008 af 8. august 2008 om fastlæggelse af en liste over tredjelande, områder, zoner og segmenter, hvorfra fjerkræ og fjerkræprodukter kan importeres til og sendes i transit gennem Fællesskabet, og krav vedrørende udstedelse af veterinærcertifikat (5) fastsættes der krav vedrørende udstedelse af veterinærcertifikat ved import til og transit gennem Unionen af fjerkræ, rugeæg, daggamle kyllinger og specifikt patogenfrie æg, kød, hakket kød og maskinsepareret kød af fjerkræ, herunder strudsefugle og vildtlevende fjervildt, æg og ægprodukter. Ifølge nævnte forordning må varer, der er omfattet heraf, kun importeres til og føres i transit gennem Unionen fra tredjelande, områder, zoner og segmenter, der er opført i skemaet i del 1 i bilag I til samme forordning.
(8)
Sydafrika er angivet i del 1 i bilag I til forordning (EF) nr. 798/2008 på listen over tredjelande, hvorfra det er tilladt at importere avls- og brugsstrudsefugle og daggamle kyllinger, rugeæg og kød af strudsefugle til Unionen.
(9)
Forordning (EF) nr. 798/2008 fastsætter også, hvilke betingelser der skal opfyldes, for at et tredjeland, et område, en zone eller et segment kan betragtes som fri(t) for højpatogen aviær influenza (HPAI), og kravene vedrørende udstedelse af veterinærcertifikat i den forbindelse for varer, der er bestemt til import til Unionen.
(10)
Sydafrika har underrettet Kommissionen om et udbrud af HPAI af subtype H5N2 på sit område den 9. april 2011.
(11)
På grund af det bekræftede udbrud af HPAI kan Sydafrikas område ikke længere betragtes som frit for denne sygdom. Derfor suspenderede de veterinære myndigheder i Sydafrika udstedelsen af veterinærcertifikater for sendinger af de pågældende varer med øjeblikkelig virkning. Oplysningerne om Sydafrika i del 1 i bilag I til forordning (EF) nr. 798/2008 bør således ændres i overensstemmelse hermed.
(12)
Derudover opfylder Sydafrika som følge af udbruddet af HPAI ikke længere de dyresundhedsmæssige betingelser for anvendelse af »behandling A« på varer, der består af eller indeholder kød af opdrættede strudsefugle eller behandlede maver, blærer og tarme fra strudsefugle til konsum, som nævnt i del 2 i bilag II til beslutning 2007/777/EF, og for anvendelse af »behandling E« på biltong/jerky og pasteuriserede kødprodukter, der består af eller indeholder kød af fjerkræ, opdrættet fjervildt, strudsefugle og vildtlevende fuglevildt, som nævnt i del 3 i nævnte bilag. Disse behandlinger er ikke tilstrækkelige til at fjerne de dyresundhedsmæssige risici i forbindelse med disse varer. Oplysningerne om Sydafrika for disse varer i del 2 og 3 i bilag II til beslutning 2007/777/EF bør derfor ændres for at sikre, at varerne gennemgår en passende behandling.
(13)
Beslutning 2007/777/EF og forordning (EF) nr. 798/2008 bør derfor ændres i overensstemmelse hermed.
(14)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
Bilag II til beslutning 2007/777/EF ændres som angivet i bilag I til nærværende forordning.
Artikel 2
Bilag I til forordning (EF) nr. 798/2008 ændres som angivet i bilag II til nærværende forordning.
Artikel 3
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 1. juni 2011.

Labels: 3
17
18
6